b"\n_START_ARTICLE_\nGabi Ashkenazi\n_START_SECTION_\nDate biografice\n_START_PARAGRAPH_\nCa \xc8\x99i generalul-locotenent (rez.) Dan Halutz, al XVIII-lea \xe2\x80\x9eRaMatKal\xe2\x80\x9d (Comandantul Marelui Stat Major al \xc8\x9aAHAL-ului), Ashkenazi s-a n\xc4\x83scut \xc8\x99i a crescut \xc3\xaen moshavul (cooperativa agricol\xc4\x83) Hagor din regiuna \xc8\x98aron  ca fiu al unui evreu sefard din Bulgaria, dintre fondatorii a\xc8\x99ez\xc4\x83rii, \xc8\x99i al unei mame originare din Siria._NEWLINE_La 14 ani a fost primit la prestigiosul internat militar din Tel Aviv afiliat liceului \xe2\x80\x9eHerzliya\xe2\x80\x9d ._NEWLINE_Gabi Ashkenazi este c\xc4\x83s\xc4\x83torit cu Ronit \xc8\x99i are doi copii, Gali \xc8\x99i Itai._NEWLINE_Fratele mai mic al rav aluf-ului Ashkenazi, generalul de brigad\xc4\x83 (\xc3\xaen ebraic\xc4\x83 ; Tat aluf) Avi Ashkenazi a f\xc4\x83cut \xc8\x99i el, o carier\xc4\x83 militar\xc4\x83 notabil\xc4\x83.\n_START_SECTION_\nActivitea sa militar\xc4\x83 \xc3\xaen Brigada Golani\n_START_PARAGRAPH_\nAshkenazi a servit \xc3\xaentre anii 1972-1988 \xc3\xaen Brigada Golani. \xc3\x8en r\xc3\xa2ndurile ei a participat la R\xc4\x83zboiul de Yom Kipur, pe frontul din Sinai, apoi \xc3\xaen iulie 1976 la Opera\xc8\x9bia Entebbe de salvare a ostaticilor israelieni captura\xc8\x9bi de un comando terorist germano-palestinian \xc3\xaen Uganda. A fost r\xc4\x83nit \xc3\xaen timpul particip\xc4\x83rii sale active \xc3\xaen Opera\xc8\x9bia Litani \xc3\xaen sudul Libanului \xc8\x99i \xc8\x99i-a \xc3\xaentrerupt pentru doi ani serviciul militar. Ulterior a fost adjunct al comandantului brig\xc4\x83zii Golani, \xc3\xaen care calitate a comandat trupele care au capturat \xc3\xaen R\xc4\x83zboiul din Liban din 1982 fortul Beaufort \xc8\x99i ora\xc8\x99ele Nabatieh \xc8\x99i Jabel Baruk, apoi a fost promovat la comanda brig\xc4\x83zii Golani.\n_START_SECTION_\nIn Armata de Nord\n_START_PARAGRAPH_\n\xc3\x8entre anii 1988 - 2000 colonelul Ashkenazi a servit \xc3\xaen Comandamentul de nord al armatei, \xc3\xaent\xc3\xa2i comandant al unit\xc4\x83\xc8\x9bii de informa\xc8\x9bii a frontului de nord \xc8\x99i \xc8\x99ef al unit\xc4\x83\xc8\x9bii de leg\xc4\x83tur\xc4\x83 responsabil cu administra\xc8\x9bia civil\xc4\x83 a teritoriului ocupat de armata israelian\xc4\x83 \xc3\xaen sudul Libanului, apoi, ca general-maior, \xc3\xaentre 1998-2002 comandant al armatei de nord, a fost nevoit, contra opiniilor sale (Ashkenazi a c\xc4\x83utat s\xc4\x83-l conving\xc4\x83 pe primul-ministru Ehud Barak pentru retragere negociat\xc4\x83 \xc3\xaen prealabil cu Siria \xc8\x99i nu una spontan\xc4\x83 \xc8\x99i unilateral\xc4\x83) s\xc4\x83 comande \xc3\xaen anul 2000 retragerea rapid\xc4\x83 unilateral\xc4\x83, decis\xc4\x83 de guvernul Ehud Barak, a trupelor israeliene din  \xe2\x80\x9ecentura de securitate\xe2\x80\x9d din sudul Libanului.\n_START_SECTION_\n\xc8\x98ef al serviciului operativ al armatei\n_START_PARAGRAPH_\n\xc3\x8entre 2002 - 2005 a fost numit comandant al serviciului operativ al armatei, \xc3\xaen care calitate ace\xc8\x99tia a trebuit s\xc4\x83 g\xc4\x83seasc\xc4\x83 un r\xc4\x83spuns eficient atentatelor teroriste din cadrul  \xe2\x80\x9eIntifadei el Aqsa\xe2\x80\x9d. A fost \xc3\xaens\xc4\x83rcinat cu zidirea barierei care separ\xc4\x83 teritoriul propriu zis al Israelului de Cisiordania, barier\xc4\x83 anti furt, contraband\xc4\x83 \xc8\x99i menit\xc4\x83 s\xc4\x83 \xc3\xaempiedice infiltrarea de atentatori arabi, inclusiv sinuciga\xc8\x99i. In mai 2005, nefiind ales ca \xc8\x99ef al marelui stat major de administra\xc8\x9bia Ariel Sharon, care l-a preferat pe generalul de avia\xc8\x9bie Dan Halutz, Gabi Ashkenazi a cerut s\xc4\x83 fie trecut \xc3\xaen rezerv\xc4\x83.\n_START_SECTION_\nLa Ministerul Ap\xc4\x83r\xc4\x83rii, apoi la comanda armatei\n_START_PARAGRAPH_\nIn 2005 noul ministru al ap\xc4\x83r\xc4\x83rii, laburistul Amir Peretz l-a numit director general al Ministerului ap\xc4\x83r\xc4\x83rii. Ajutorul sau a fost in mod special de folos ministrului in cursul celui de-al doilea razboi din Liban in iulie 2006. Dup\xc4\x83 ce \xc8\x99eful statului major, generalul de armat\xc4\x83 Dan Halutz a fost nevoit s\xc4\x83-\xc8\x99i dea demisia \xc3\xaen urma defec\xc8\x9biunilor ivite \xc3\xaen desf\xc4\x83\xc8\x99urarea acestui r\xc4\x83zboi, la 14 februarie 2007 ministrul Amir Peretz l-a numit pe Gabi Ashkenazi \xc8\x99ef al Marelui Stat Major cu gradul de general de armat\xc4\x83. \xc3\x8en aceast\xc4\x83 func\xc8\x9bie, generalul Ashkenazi a condus mai t\xc3\xa2rziu opera\xc8\x9bia \xe2\x80\x9ePlumb turnat\xe2\x80\x9d  destinat\xc4\x83 s\xc4\x83 opreasc\xc4\x83 miile de tiruri de rachete lansate asupra Israelului din regiunea Gaza aflat\xc4\x83 sub controlul islami\xc8\x99tilor palestineni fundamentali\xc8\x99ti (din mi\xc8\x99c\xc4\x83rile teroriste Hamas \xc8\x99i Jihad Islamic), \xc3\xaen ianuarie 2009 _NEWLINE_La 14 februarie 2011 generalul Gabi Ashkenazi a predat fanionul de comandant al armatei israeliene noului \xc8\x99ef al Marelui Stat Major, generalul locotenent Beni Gantz\n_START_SECTION_\nStudii\n_START_PARAGRAPH_\nGabi Ashkenazi posed\xc4\x83 licen\xc8\x9ba \xc3\xaen \xc8\x99tiin\xc8\x9be politice (B.A.) de la Universitatea din Haifa, master (M.A.) \xc3\xaen adniministra\xc8\x9bie de la \xc8\x98coala de business a Universit\xc4\x83\xc8\x9bii Harvard \xc8\x99i \xc8\x99i-a completat studiile militare la Colegiul de comand\xc4\x83 \xc8\x99i stat major al Universit\xc4\x83\xc8\x9bii Marinei americane (\xc3\xaen englez\xc4\x83 : the U.S. Marine Corps University's Command and Staff College).\n_START_SECTION_\nAfacerea Harpaz\n_START_PARAGRAPH_\nGeneralul Ashkenazi se afl\xc4\x83 \xc3\xaen ultimii 4 ani \xc3\xaen centrul unui scandal legat de apari\xc8\x9bia \xc3\xaen anul 2010 a unui document falsificat, preparat de c\xc4\x83tre unul din aghiotan\xc8\x9bii s\xc4\x83i,Boaz Harpaz, \xc8\x99i destinat s\xc4\x83 compromit\xc4\x83 alegerea generalului Yoav Galant, candidatul favorit al ministrului ap\xc4\x83r\xc4\x83rii de atunci Ehud Barak, ca succesor al s\xc4\x83u \xc3\xaen func\xc8\x9bia de \xc8\x99ef al statului major. \xc3\x8en 2012 consilierul juridic al guvernului a deschis o anchet\xc4\x83 penal\xc4\x83 contra lui Ashkenazi \xc8\x99i a so\xc8\x9biei sale. _NEWLINE_\xc3\x8en cele din urm\xc4\x83, din alte motive,nelegate de aceast\xc4\x83 afacere, generalul Galant a trebuit s\xc4\x83 renun\xc8\x9be de a mai candida la conducerea armatei._NEWLINE_Gabi Ashkenazi locuie\xc8\x99te \xc3\xaen ora\xc8\x99ul Kfar Saba, este c\xc4\x83s\xc4\x83torit \xc8\x99i are doi copii."